Protea-keurders sal Louw 'móét raaksien' | Netwerk24
Deur Ruan Bruwer 09 Junie 2019 07:27
Vir die 23-jarige Kovsie Antonet Louw is 'n plek in die nasionale vrouehokkiespan nie wat haar as speler sal definieer nie. Sy is tevrede om vir haar universiteit te speel in die Varsitybeker-reeks, waar sy haar onder die top-uitblinkers van die reeks gevestig het.
Sy was die reeks se voorste doelskieter met agt doele in agt wedstryde. Sy was ook in twee wedstryde die Speler van die Wedstryd.
"Die Proteas is nie iets waaroor ek my kop breek nie.
"Ek werk nog altyd hard aan my hokkie en ek sal dit aanhou doen. Ek geniet wat ek doen en as ek nie raakgesien word nie, is dit ook reg," sê dié student in sielkunde en opvoeding.
Die Proteas-groep wat van 19 Junie in die eindronde van die FIH Ope-reeks speel, is voor die Varsity-kompetisie aangewys, wat beteken haar goeie spel kon haar nie in aanmerking bring om in die toetse te speel nie.
Pietie Coetzee-Turner, afrigter van Wits se vrouespan, sê teenstanders moet Louw deurgaans met arendsoë dophou.?
"Dat sy die meeste doele aangeteken het, beteken klaar sy sal 'n sterk aanspraakmaker vir 'n plek in die span (Proteas) moet wees. Die keurders moet na haar kyk," sê Coetzee-Turner, wat self 282 doele in 287 toetse behaal het. ??
Louw het in 2018 op uitnodiging vir die Universiteit van Massachusetts verteenwoordig en glo dit het haar baie gehelp om haar spel te verbeter.
Die Pukke het naas Tuks die eerste universiteit geword wat 'n Varsity-titel in rugby, netbal en hokkie verower toe sy vrouehokkiespan die Maties in die eindstryd in 'n uitskietstryd getroef het. –